Kedvenc Kísérletem

Hargitai Zsófia Ágota


Színét változtató tej

(Megjegyzés: A kísérlet leírásának eredeti angol szövege az irodalomjegyzékben [1] számmal jelölt link alatt található. A fordítás és a Módszertani elemzés a Szerző munkája, szerkesztett formában.)
Igazi színrobbanás! Egészen különös dolgok történnek, ha összekeversz egy kis tejet, ételfestéket és egy csepp folyékony szappant. A kísérlet segítségével lenyűgözheted a barátaidat, és felfedheted a szappan tudományos titkait.

Hozzávalók:

· Tej (2,8%-os, Magyarországon forgalomban lévő tej)

· Tányér

· Ételszínezék (piros, sárga, zöld, kék)

· Mosogatószer

· Fültisztító pálcika
1. Önts annyi tejet a tálba, hogy kb. 0,5 cm-re ellepje az alját. Várd meg, amíg megnyugszik, elsimul a felszíne.
2.  Adj egy-egy cseppet a négyféle (piros, sárga, kék és zöld) ételszínezékből a tejhez. A cseppek egymáshoz közel, a tányér tej közepén legyenek.
3. A kísérlet következő részéhez keress egy tiszta fültisztító pálcikát. Jósold meg, hogy mi fog történni, ha a pálcikát a tej közepéhez érinted. Fontos, hogy ne keverd össze az elegyet. Csak érintsd meg a fültisztító pálcika csücskével. Gyerünk, próbáld ki! Történt valami?
4. Most helyezz egy csepp mosogatószert a fültisztító pálcika másik végére. Érintsd a pálcika mosogatószeres végét a tej közepébe és tartsd ott 10-15 másodpercig. Micsoda színrobbanás! Mintha augusztus 20. lenne egy tál tejben!
5. Tegyél még egy csepp mosogatószert a pálcika végére és próbáld ki ismét. Kísérletezz azzal, hogy a pálcikát a tej más pontjaihoz érinted. Figyeld meg, hogy a színek a tejben akkor is mozognak, mikor a pálcikát már eltávolítottad. Mitől mozog az ételfesték a tejben?

Hogyan működik?

A tej főleg vízből áll, de emellett vitaminokat, ásványi anyagokat, fehérjét és apró, szuszpendált zsírcseppeket is tartalmaz. A zsír és a fehérjék érzékenyek az oldatban (tejben) bekövetkező változásokra.
A színrobbanás titka annak az apró mosogatószer cseppnek a kémiája. A mosogatószer aazon tulajdonságai miatt, hogy az egyik vége poláros, a másik apoláros, gyengíti a kötéseket, amelyek a fehérjéket és a zsírokat az oldatban tartják. A szappan poláros vagy hidrofób (víztaszító) vége hozzákapcsolódik a zsírcsepphez a tejben. A móka ekkor kezdődik

A zsír molekula meggörbül, elfordul, megcsavarodik, és minden irányban eltorzul, miközben a mosogatószer molekulái körülötte száguldoznak, hogy hozzá kapcsolódjanak. Míg a zsírmolekulák tornáznak az ételszínezék molekulái össze-vissza lökődnek és ütköznek, ezzel könnyen megfigyelhetővé téve az egyébként láthatatlan történéseket. Mikor a szappan egyenletesen elkeveredett a tejjel a folyamat lelassul, majd idővel megáll.
Próbálj meg még egy csepp mosogatószert hozzáadni, és nézd meg, hogy történik-e további mozgás! Ha igen, akkor felderítetted, hogy még vannak olyan zsírmolekulák, amelyek a nagy színkavalkádban nem találták meg a párjukat. Adj hozzá még egy további cseppet, hogy ezt újra megnézhesd.
Kiegészítő információ
Tippek a Tudományos Kiállításra

A Színváltoztató tej remekül demonstrálja, hogy mi történik, ha összekevered a mosogatószert a tejjel. De ez csak egy… demonstrációs kísérlet. Hogyan tudnád ezt a színes és lebilincselő folyamatot egy jó tudományos kiállítási projektté alakítani? Változtass meg valamit, alkoss új kísérletet és hasonlítsd össze az eredményeket!
· Ismételd meg a kísérletet úgy, hogy vizet használsz tej helyett. Vajon ugyanazt a színkavalkádot fogod kapni? Miért, vagy miért nem?

· Melyik tej adja a legjobb színforgatagot: a zsírmentes tej, a 1,5%-os, a 2,8%-os, a zsíros (3,5%-os) tej vagy a tejszín? Befolyásolja-e a történéseket a tej zsírtartalma?
A mosogatószernek ugyanannak kell maradnia a kísérlet során. Ugyanazt a márkát alkalmazd és azonos mennyiséget használj belőle mindvégig. A színezékeknek is minden kísérletben ugyanazoknak kell lenniük, és belőlük is azonos mennyiséget kell a kísérletekhez használni. Mindig ugyanannyi folyadékot tölts a tányérba. Ezek a lépések biztosítják, hogy amennyire csak tudod, állandósítod a körülményeket, miközben elkülönítesz egy változót – az egyetlen dolgot a mi változik a kísérlet során. Ebben az esetben a változó az általad használt tej zsírtartalma. Készíts fényképeket a kísérletekről (esetleg videóra is veheted) hogy dokumentáld a felfedezéseidet, és közzé tudd tenni a Tudományos Kiállításon.
Módszertani elemzés
A kísérlet kiválasztása során arra törekedtem, hogy egy olyat találjak, amely olcsó, könnyen kivitelezhető, szemléletes és látványos is egyben. A Színváltó tej kísérletet ráadásul a diákok otthon is el tudják végezni, ezzel a kémia is kicsit közelebb kerülhet hozzájuk: a távoli és érthetetlen laboratóriumokból a konyhába. Ráadásul (főleg kisebb gyermekeknél) azt tapasztaltam, hogy nagyon motiváló, ha nem csak elmesélik, de akár be is tudják mutatni szüleiknek vagy barátaiknak azt, amit az iskolában elvégeztek.
A kísérletet a tananyagban el lehet helyezni az oldódás vagy a kolloid rendszerek tulajdonságainak ismertetésénél, illetve később, a zsírok, olajok és szappanok szerkezeténél (amfipatikus molekulák) is bemutatható. Az általános iskolában az egyes élelmiszerek zsírtartalmához kötve is felhasználható. Emellett kiválóan alkalmas lehet arra is, hogy a kompetencia-alapú szemlélet keretében projektnek használjuk, valamint be lehet rajta mutatni a természettudományos vizsgálatok alapelveit is.
Felhasználás az oldódás és oldhatóság tanításakor
Mivel ekkor a diákok még nem ismerkedtek meg az amfipatikus molekulákkal, érdemes röviden és nem túl részletesen összefoglalni számukra a releváns ismereteket:

· általános iskolában: vízoldható és zsíroldható anyagok, ill. a „hasonló a hasonlóban oldódik” elve
· középiskolában: apoláris és poláris anyagok.

Ezeket ki kell egészíteni azzal, hogy vannak olyan molekulák, amelyek két része közül az egyik az oldhatóság szempontjából a zsíroldható (apoláris), a másik része pedig a vízoldható (poláris). A kísérlet emiatt kicsit nehezebben magyarázható, de mégis hasznos lehet már a kémiaoktatás kezdetén, mivel a molekulák mozgásának következménye szemmel látható. Érdekes, hogy magát a keveredést nem a konkrét oldódás, hanem az ennek következtében létrejött anyagmozgás okozza. Ez véleményem szerint hozzásegít ahhoz is, hogy a folyadékok, mint rendszerek tulajdonságait jobban megértsék a diákok.
A kolloid rendszerek vizsgálatánál is bemutatható a kísérlet, itt a hangsúly magán a közegen, a tejen, mint emulzión van. Kiegészítésképpen esetleg fel lehet adni a diákoknak (vagy ha lehetőség van rá, akár az óra keretein belül is meg lehet tárgyalni), hogy írják össze a tej összetevőit és eddigi kémiai tudásuk alapján rendszerezzék őket. Érdekes lehet ez az összeírás olyan szempontból, hogy a diákok figyelmét felhívja arra, milyen összetett rendszerek találhatóak a természetben, esetleg biológiai vonatkozást is bele lehet csempészni a tananyagba.

Felhasználás a zsírok, olajok és szappanok tanításakor
A zsírok, olajok és szappanok témaköréhez is jól illeszkedik a kísérlet. Az amfipatikus molekulák tulajdonságait remekül bizonyítja, ráadásul az oldódással kapcsolatos előzetes tudásra épít. Ennél az anyagrésznél a diákoknak nagyobb teret engedhetünk a magyarázat megalkotására, rávezető kérdésekkel segíthetjük a megértését (pl.: Milyen típusú anyagokból áll a tej? Mi okozza a színezékmolekulák elmozdulását?) A kísérlet nem csupán demonstrációs, de tanulói kísérletként is elvégeztethető, esetleg csoportmunka keretében.
Kísérlet az IBST keretében [3]
Érdemes lehet a kísérletet egy nagyobb, esetleg egész órát is felölelő kísérletsorozat keretében feldolgozni. Az IBST módszernek megfelelően a diákok maguk tervezik meg a kísérlet elvégzését, állítanak fel hipotézist, illetve adnak magyarázatot a történésekre. Az adott kísérletnél jó vizsgálati szempont lehet például a színek keveredésének mértéke a tej zsírtartalmának függvényében. Fontos, hogy felhívjuk a diákok figyelmét a kísérlet kivételezésének lépéseire, kulcspontjaira (pl.: vakpróba, illetve kontrolkísérlet fontossága). Ez a módszer természetesen különleges felkészültséget és odafigyelést kíván a tanártól, de fontos kompetenciákat sajátíthatnak el keretében a diákok.
A módszerről bővebb információ a Magyar Kémikusok Egyesülete Kémiatanári Szakosztályának honlapján [4] olvasható. 
Irodalom:

[1] http://www.stevespanglerscience.com/experiment/milk-color-explosion
[2] http://en.wikipedia.org/wiki/Science_fair
[3]http://www.kemtan.mke.org.hu/images/stories/letoltesek/szakmodszertan/Rakoczi_Melinda_Term_tud_vizsg_modsz.pdf
[4]http://www.kemtan.mke.org.hu/kemia-szakmodszertan/tanuloi-kiserlettervezes.html
� Természettudományos Kiállítás: Többek között az Egyesült Államokban elterjedt iskolai tevékenység, egyfajta verseny, ahol a diákok általuk elvégzett tudományos projekteket mutatnak be modellek, beszámolók, bemutató táblák segítségével. [2]





